
Ministru kabineta rīkojums Nr. 847
Rīgā 2025. gada 16. decembrī (prot. Nr. 52 28. §)
Par nekustamā īpašuma "Liepas–2" Daugmales pagastā, Ķekavas novadā, daļas atsavināšanu projekta "Eiropas standarta platuma 1435 mm dzelzceļa līnijas izbūve "Rail Baltica" koridorā caur Igauniju, Latviju un Lietuvu" īstenošanai
· 1. Saskaņā ar Sabiedrības vajadzībām nepieciešamā nekustamā īpašuma atsavināšanas likuma 9. panta pirmo daļu atļaut Satiksmes ministrijai pirkt nekustamā īpašuma "Liepas–2" (nekustamā īpašuma kadastra Nr. 8056 001 0237) daļu – zemes vienību (zemes vienības kadastra apzīmējums 8056 001 0756) 0,62 ha platībā, zemes vienību (zemes vienības kadastra apzīmējums 8056 001 0757) 2,03 ha platībā, zemes vienību (zemes vienības kadastra apzīmējums 8056 001 0758) 0,3438 ha platībā un zemes vienību (zemes vienības kadastra apzīmējums 8056 001 0759) 0,0347 ha platībā – Daugmales pagastā, Ķekavas novadā, kas nepieciešama projekta "Eiropas standarta platuma 1435 mm dzelzceļa līnijas izbūve "Rail Baltica" koridorā caur Igauniju, Latviju un Lietuvu" īstenošanai.
· 2. Saskaņā ar likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 8. panta trešo daļu Zemkopības ministrijai nodot Satiksmes ministrijas valdījumā zemesgrāmatā uz valsts vārda Zemkopības ministrijas personā ierakstīto nekustamā īpašuma "Riekstu mežs" (nekustamā īpašuma kadastra Nr. 8070 012 0226) daļu – zemes vienību (zemes vienības kadastra apzīmējums 8070 012 0228) 2,16 ha platībā – Ķekavas pagastā, Ķekavas novadā, un atļaut Satiksmes ministrijai saskaņā ar Sabiedrības vajadzībām nepieciešamā nekustamā īpašuma atsavināšanas likuma 26. panta pirmās daļas 1. punktu, Publiskas personas mantas atsavināšanas likuma 5. panta pirmo daļu un Meža likuma 44. panta ceturtās daļas 8. punktu to atsavināt, izmantojot kā kompensāciju par šā rīkojuma 1. punktā minētā nekustamā īpašuma daļas atsavināšanu.
· 3. Satiksmes ministrijai:
· 3.1. pārņemt no Zemkopības ministrijas šā rīkojuma 2. punktā minētā nekustamā īpašuma daļu un normatīvajos aktos noteiktajā kārtībā īpašuma tiesības uz minētā nekustamā īpašuma daļu nostiprināt zemesgrāmatā uz valsts vārda Satiksmes ministrijas personā;
· 3.2. normatīvajos aktos noteiktajā kārtībā īpašuma tiesības uz šā rīkojuma 1. punktā minētā nekustamā īpašuma daļu nostiprināt zemesgrāmatā uz valsts vārda Satiksmes ministrijas personā;
· 3.3. ja šā rīkojuma 2. punktā minētā nekustamā īpašuma daļa netiks izmantota kā kompensācija, atlīdzību izmaksāt bezskaidras naudas norēķinu veidā un 2. punktā minēto nekustamā īpašuma daļu nodot bez atlīdzības Zemkopības ministrijas valdījumā;
· 3.4. izdevumus, kas saistīti ar šā rīkojuma 1. un 2. punktā minēto nekustamo īpašumu daļu pārņemšanu, atsavināšanu un īpašuma tiesību nostiprināšanu zemesgrāmatā, segt no līdzekļiem, kas paredzēti akciju sabiedrības "RB Rail" un Eiropas Klimata, infrastruktūras un vides izpildaģentūras 2023. gada 16. oktobrī noslēgtajā līgumā par līdzfinansējumu triju Baltijas valstu ātrgaitas dzelzceļa līnijas Rail Baltica projekta attīstībai.

	Ministru prezidentes pienākumu izpildītāja ‒ tieslietu ministre
	(paraksts*)
	I. Lībiņa-Egnere

	Satiksmes ministrs
	(paraksts**)
	A. Švinka


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

